ammonitisk
Ammonitisk er et semitisk sprog, der er del af den kanaanæiske gruppe inden for nordvestsemitisk. Det blev brugt i oldtidens Ammon (i det nuværende vestlige Jordan) og er overleveret i forholdsvis få inskriptioner fra 800-tallet til 500-tallet f.v.t., bl.a. en inskription fra fæstningen i ammonitternes hovedstad Rabba (moderne Amman), en inskription på en bronzeflaske og en række potteskår med inskriptioner. Den ret begrænsede mængde bevaret tekst gør det vanskeligt at afgøre sprogets præcise forhold til de øvrige kanaanæiske sprog, men slægtskabet er meget tæt, ikke mindst med det bedst kendte kanaanæiske sprog hebraisk.